客舍苦雨即事寄錢起郎士元二員外
作者：盧綸
朝代：唐

paragraphs: 積雨暮淒淒，羈人狀鳥棲。
響空宮樹接，覆水野雲低。
穴蟻多隨草，巢蜂半墜泥。
遶池牆蘚合，擁溜瓦松齊。
舊圃平如海，新溝曲似溪。
壞闌留衆蝶，欹棟止羣雞。
莠盛終無實，槎枯返有荑。
綠萍藏廢井，黃葉隱危堤。
閭里歡將絕，朝昏望亦迷。
不知霄漢侶，何路可相攜。